Veiga Grétarsdóttir , kajakræðari og transkona frá Ísafirði rær nú á kajak umhverfis Ísland og safnar áheitum fyrir Píeta samtökin , sem sinna þjónustu við fólk í sjálfsvígshættu , með sjálfsskaða og aðstandendur . Veiga er væntanleg til Siglufjarðar um kvöldmatarleytið í dag , mánudaginn 5. ágúst . Ekki er hægt að tímasetja nákvæmlega komu hennar til Siglufjarðar á þessu stigi , því för hennar ræðst algjörlega af veðri , vindum og sjávarstraumum . Veiga lagði af stað frá Ísafirði þann 14. maí síðastliðinn og fer rangsælis um landið , á móti straumnum og er þetta í fyrsta sinn sem einhver ræðst í slíkt afrek . Veiga áætlar að ljúka hringnum um miðjan ágúst . Veiga mun halda fyrirlestur á morgun , þriðjudaginn 6. ágúst kl. 20:00 í Ráðhússalnum Gránugötu 24 á Siglufirði , þar sem hún mun fjalla um reynslu sína af vanlíðan , sjálfsvígshugsunum , kynleiðréttingarferlinu og hvernig kajaksiglingar hafa hjálpað henni til að finna tilgang með lífinu . Í för með Veigu er Skagfirðingurinn Óskar Páll Sveinsson sem er að vinna að heimildarmynd um ferðalag Veigu .